Rupert kry humanitêre prys in New York | Netwerk24
Rupert kry humanitêre prys in New York
Deur Pieter Du Toit, News24 08 September 2018 16:28
Die sakeman Johann Rupert sal binne die volgende paar weke 'n humanitêre prys in New York ontvang vir sy wêreldwye filantropie en werk met die Nelson Mandela-kinderfonds.
Rupert sal op 22 September by die Grand Hyatt-hotel in New York saam met Christine Lagarde, besturende direkteur van die Internasionale Monetêre Fonds (IMF), vereer word met die Appeal of Conscience-wêreldleierprys vir 2018.
Johann Rupert, die bekende Suid-Afrikaanse sakeman.Foto: Petrus Malherbe
Onlangse ontvangers van die prys sluit in François Hollande, die voormalige Franse president, David Cameron, die voormalige Britse premier, en Michael Bloomberg, sakeman en voormalige burgemeester van New York.
Howard Cannon, woordvoerder van die stigting, beskryf Rupert as 'n hooggeagte internasionale sakeman "wat hom beywer het om humanitêre kwessies reg oor die wêreld te bevorder".
Hy sê Rupert gebruik sy rykdom om "die wêreld 'n beter plek te maak" en dat die stigting se direksie besluit het dat hy 'n waardige ontvanger sou wees.
"Hy is iemand wat seker gemaak het dat ondernemings hul deel doen," sê Cannon.
Rupert is uitvoerende voorsitter van die luuksegoederegroep Richemont en die beleggingsmaatskappy Reinet.